C 42/22

Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal Komisijos deleguotojo reglamento (ES) 2019/33 17 straipsnio 2 ir 3 dalis

(2020/C 42/06)

Šis pranešimas skelbiamas pagal Komisijos deleguotojo reglamento (ES) 2019/33 17 straipsnio 5 dalį (1).

PRANEŠIMAS APIE STANDARTINIO PAKEITIMO PATVIRTINIMĄ

„Muscadet Sèvre et Maine“

Nuorodos numeris: PDO-FR-A0494-AM01

Pranešimo data: 2019 11 14

PATVIRTINTO PAKEITIMO APRAŠYMAS IR PAGRINDIMAS

1. Papildomos geografinės nuorodos

Pripažintos keturios saugomos kilmės vietos nuorodos „Muscadet Sèvre et Maine“ papildomos geografinės nuorodos: „Château-Thébaud“, „Goulaine“, „Monnières – Saint-Fiacre“ ir „Mouzillon – Tillières“ (Reglamento (ES) Nr. 1308/2013 120 straipsnio 1 dalies g punktas).

Dėl šio pakeitimo keičiami toliau nurodyti specifikacijos 1 skyriaus punktai, susiję su papildomomis SKVN „Muscadet Sèvre et Maine“ geografinėmis nuorodomis (o juose išdėstytos papildomoms geografinėms nuorodoms taikomos nuostatos pritaikomos ir keturioms naujosioms papildomoms geografinėms nuorodoms):

— II antraštinės dalies 2 punktas dėl geografinių nuorodų;

— IV antraštinės dalies 1 punkto b papunktis dėl geografinės vietovės;

— IV antraštinės dalies 2 punkto b papunktis dėl nustatytų sklypų;

— IV antraštinės dalies 3 punkto b papunktis dėl arčiausiai esančios vietovės;

— VI antraštinės dalies 1 punkto b papunktis dėl genėjimo taisyklių;

— VI antraštinės dalies 1 punkto d papunktis dėl didžiausio vynuogių kiekio sklype;

— VII antraštinės dalies 2 punkto a papunktis dėl didžiausio vynuogėse esančių cukrų kiekio;

— VII antraštinės dalies 2 punkto b papunktis dėl minimalios natūralios alkoholio koncentracijos;

— VIII antraštinės dalies 1 skirsnis dėl gamybos kiekio;

— VIII antraštinės dalies 2 punkto b papunktis dėl jaunų vynuogynų įtraukimo į gamybą;

— IX antraštinės dalies 2 punkto b ir c papunkčiai dėl brandinimo su nuosėdomis;

— IX antraštinės dalies 3 punkto d papunktis dėl išpilstymo vyno ūkyje;

— IX antraštinės dalies 5 punktas dėl pateikimo į rinką vartotojams datos;

— XII antraštinės dalies 2 punkto c papunktis dėl derliaus metų nurodymo.

Dėl šio pakeitimo keičiami toliau nurodyti specifikacijos 2 skyriaus punktai, susiję su papildomomis SKVN „Muscadet Sèvre et Maine“ geografinėmis nuorodomis (o juose išdėstytos papildomoms geografinėms nuorodoms taikomos nuostatos pritaikomos ir keturioms naujosioms papildomoms geografinėms nuorodoms):

— I antraštinės dalies 1 punktas dėl sklypų panaudojimo deklaracijos;

— I antraštinės dalies 2 punktas dėl pretendavimo į SKVN deklaracijos;

— I antraštinės dalies 4 punkto b papunktis dėl išpilstymo deklaracijos.

Šios keturios naujos papildomos geografinės vietovės pasižymi savitais ypatumais:

— Vietovė „Château-Thébaud“ plyti vakaruose, ant Meno krantuose stūksančių kyšulių. Dėl tokios padėties jos klimatas palankus ankstyvai vegetacijai, o iš gneiso ir granodiorito susiformavusiame dirvožemyje vynmedžiai gali giliai įsišaknyti. Tad čia išaugusių vynuogių misoje gausu organinių rūgščių, o jos po ilgo vynų brandinimo padeda atskleisti šių subtilių ir svarių vynų gaivumą ir mineralų prieskonį.

— Ant metamorfinių uolienų plytinčiose gan lygaus reljefo vietovės „Goulaine“ žemėse, kurioms dėl greta tekančios Luaros ir telkšančių pelkių būdingas itin nuosaikus klimatas, vynuogės sunoksta labai greitai, tad anksti nuėmus gerai sunokusių uogų derlių gaminami išraiškingi, subalansuoti, paslankūs vynai, skleidžiantys šviežių ir džiovintų vaisių aromatus.

— Vietovė „Monnières – Saint-Fiacre“ užima palei Sevrą išsidėsčiusias sankasas ir kalvas, kurių nerūgštus, iš sutrupėjusio ar pakitusio gneiso susiformavęs dirvožemis leidžia vynuogėms nokti ilgai, tad uogos sunoksta labai gerai ir iš jų gaminami išraiškingi ir galingi vynai, kuriems būdingas sunokusių vaisių aromatas, galintis sustiprėti iki cukatų aromato.

— Vietovė „Mouzillon – Tillières“ užima rytinę vynuogyno dalį, kur dėl veikiau žemyninio klimato ir ant amfibolito susiformavusio smėlingo ir molingo dirvožemio vynuogės noksta sparčiai, o iš jų pagaminti vynai ilgainiui, rūpestingai brandinami, įgyja intensyvų aromatą, kuriame juntamos pyrago, prieskonių, vaisių ir gėlių natos.

Atitinkamai iš dalies keičiamas bendrasis dokumentas.

2. Geografinė vietovė

Peržiūrėjus saugomos kilmės vietos nuorodos „Muscadet Sèvre et Maine“ geografinę vietovę:

— įterpiamos dvi komunos (Remujė, Sent Hiler de Klisonas) ir šešių komunų (Le Binjono, Žetinjė, Monbero, Le Sorinjero, Kiugano ir Sent Hiler de Lulė) dalys. Visos šios komunos priklauso regioninės vietovės pavadinimo „Muscadet“ geografinei vietovei;

— išbraukiama vienos komunos (Le Loru Botro) dalis, nes nuspręsta vynuoges produktui auginti tik tose vietose, kuriose palaikoma vynininkystės kokybė.

Be to, padaryta redakcinio pobūdžio pakeitimų: naujajame administracinių vienetų sąraše atsižvelgta į po specifikacijos patvirtinimo sujungtus administracinius vienetus ar kitus skirstymo į administracines zonas pasikeitimus. Siekiant didesnio teisinio tikrumo, sąrašas sudarytas atsižvelgiant į galiojantį Oficialųjį geografinių kodų registrą, kurį kasmet peržiūri INSEE.

Atitinkamai iš dalies keičiamos bendrojo dokumento dalys, susijusios su geografine vietove ir ryšiu su kilme.

3. Nustatyti sklypai

Specifikacijos 1 skyriaus IV antraštinės dalies 2 punkte po žodžių „2011 m. gegužės 19 d.“ įterpiami žodžiai „ir 2018 m. birželio 20 d.“, o po žodžių „2011 m. vasario 10 d.“ įterpiami žodžiai „ir 2017 m. gegužės 3 d.“

Šiuo pakeitimu siekiama įtraukti datas, kai kompetentingos valdžios institucijos patvirtino geografinėje gamybos vietovėje nustatytų sklypų pakeitimą. Sklypų nustatymas reiškia geografinėje gamybos vietovėje esančių sklypų, kuriuose gali būti auginamos vynuogės, skirtos saugomos kilmės vietos nuoroda žymimam produktui gaminti, parinkimą.

Bendrajam dokumentui šis pakeitimas įtakos neturi.

4. Arčiausiai esanti vietovė

Dėl komunų susijungimo pakoregavus geografinę vietovę, taip pat atnaujinama arčiausiai esanti vietovė. Bendra SKVN gamybos vietovė nepasikeitė.

Atitinkamai iš dalies keičiamas su papildomomis sąlygomis susijęs bendrojo dokumento 9 punktas.

5. Agrarinės aplinkosaugos nuostata

1 skyriaus VI antraštinės dalies 2 punkte įterpiamas tekstas: „Vynuogynų, kuriuose auginamos papildomomis geografinėmis nuorodomis „Château-Thébaud“, „Clisson“, „Gorges“, „Goulaine“, „Monnières – Saint-Fiacre“, „Mouzillon – Tillières“ ir „Le Pallet“ žymimiems vynams gaminti skirtos vynuogės, tarpueiliuose auganti pasėta ar savaime išaugusi augalija prižiūrima naudojant mechanines ar fizines priemones.“

Šiuo pakeitimu atsižvelgiama į besikeičiančią gamintojų praktiką ir didelį agroekologijai skiriamą dėmesį. Jis atspindi vis didėjantį susirūpinimą dėl technologinių procesų poveikio aplinkai. Skatinant mechanizuotai prižiūrėti tarpueilius naudojama mažiau cheminių herbicidų.

Bendrajam dokumentui šis pakeitimas įtakos neturi.

6. Transportavimas

VII antraštinės dalies 1 punkte įterpiamas šis papunktis: „b) Ypatingosios derliaus transportavimo nuostatos

Vynams, kurie gali būti žymimi papildomomis geografinėmis nuorodomis „Château-Thébaud“, „Clisson“, „Gorges“, „Goulaine“, „Monnières – Saint-Fiacre“, „Mouzillon – Tillières“ ir „Le Pallet“, gaminti skirtas vynuogių derlius transportuojant iš derliaus nuėmimo vietos į spaudyklą turi būti saugomas nuo lietaus ir, kad vynuogės nesusispaustų, jų kiekis priekaboje turi neviršyti 8 000 kg.8 000 kg.“

Apribojus vynuogių svorį priekabose, transportuojamos vynuogės mažiau sugadinamos ir taip užtikrinama geriausia papildomomis geografinėmis nuorodomis žymimos produkcijos kokybė.

Bendrajam dokumentui šis pakeitimas įtakos neturi.

7. Vyno gamybos metodai

IX antraštinės dalies 1 punkte įterpiamas sakinys: „Išpilstant ar pirmą kartą išgabenant iš vyno ūkio, kuriame buvo pagamintini, vynuose dar būna smulkių fermentavimo nuosėdų.“

Laikant su nuosėdomis, vynas įgyja visas su aptakumu susijusias savo savybes. Šitaip galima įtvirtinti ir sustiprinti įvairių „Muscadet“ nuorodų skirtumus.

Atitinkamai iš dalies keičiama su vyno gamybos metodais susijusi bendrojo dokumento dalis.

8. Terminis apdorojimas

Išbraukiamas draudimas vynus, kurie gali būti žymimi SKVN, termiškai apdoroti aukštesnėje kaip 40 °C temperatūroje. Šio pakeitimo tikslas – leisti veiklos vykdytojams naudoti visas termines priemones, kad kompensuotų prasto derliaus metų pasekmes, galinčias paveikti juslines savybes ir suteikti vynams pelėsių ir žemės skonio. Pasirodė, kad termine vyno gamyba vadinamas misos kaitinimo metodas ne taip labai kenkia vynams ir ne taip smarkiai sumenkina jų savybes, kaip specialios mezoporinės anglies naudojimas.

Šis draudimas lieka galioti 7 papildomomis geografinėmis nuorodomis žymimai produkcijai.

Atitinkamai iš dalies keičiama su vyno gamybos metodais susijusi bendrojo dokumento dalis.

9. Išpilstymas

Nuoroda „sur lie“ (su nuosėdomis) žymimų vynų išpilstymo laikotarpio pabaiga iš lapkričio 30 d. perkeliama į gruodžio 31 d. Taip nuoroda „sur lie“ žymimų vynų išpilstymo laikotarpis pratęsiamas vienu mėnesiu, kad prekybos šios kategorijos vynais laikotarpis taptų optimalus, bet kartu nepakistų su šia nuoroda siejamas vynų aptakumas ir nedidelis anglies dvideginio kiekis juose.

Bendrajam dokumentui šis pakeitimas įtakos neturi.

10. Išleidimas į apyvartą

Išbraukiamas 1 skyriaus IX antraštinės dalies 5 punkto b papunktis dėl vyno išleidimo į apyvartą tarp įgaliotųjų sandėlių savininkų datos.

Bendrajam dokumentui šis pakeitimas įtakos neturi.

11. Ryšys su geografine vietove

Ryšio su geografine vietove informacija pakeičiama įtraukiant keturias naujas papildomas geografines nuorodas.

Atitinkamai iš dalies keičiama bendrojo dokumento dalis, susijusi su ryšiu su geografine vietove.

12. Ženklinimas

XII antraštinės dalies 2 punkte įterpiami šie papunkčiai:

„b) Papildomų geografinių nuorodų pavadinimai užrašomi tame pačiame regėjimo lauke kaip ir kilmės vietos nuorodos pavadinimas. Rašmenų, kuriais užrašytos šios nuorodos, dydis (aukštis, plotis ir storis) negali būti didesnis nei rašmenų, kuriais užrašytas saugomos kilmės vietos nuorodos pavadinimas, dydis.“

„d) Vynų, kurie žymimi papildoma geografine nuoroda, etiketėse galima nurodyti mažesnę geografinę vietovę, jeigu ji:

— įtraukta į kadastrą;

— nurodyta derliaus deklaracijoje.

Į kadastrą įtrauktas jos pavadinimas užrašomas rašmenimis, kurių dydis (aukštis, plotis ar storis) ne didesnis nei pusė rašmenų, kuriais užrašytas saugomos kilmės vietos nuorodos pavadinimas, dydžio. Pavadinimas užrašomas tame pačiame regėjimo lauke kaip ir kilmės vietos nuorodos pavadinimas.“

Atitinkamai iš dalies keičiamas su papildomomis sąlygomis susijęs bendrojo dokumento 9 punktas.

13. Deklaravimo prievolė

Galutinė pretendavimo į SKVN deklaracijos pateikimo diena iš gruodžio 15 d. perkeliama į gruodžio 31 d.

Išankstinė sandorio deklaracija pakeičiama išankstine išsiuntimo deklaracija.

Bendrajam dokumentui šis pakeitimas įtakos neturi.

14. Vyno žymėjimas platesne nuoroda

Patikslinama vyno žymėjimo platesne nuoroda deklaravimo tvarka.

Bendrajam dokumentui šis pakeitimas įtakos neturi.

15. Registras

Registrų tvarkymo nuostatose atliekamos redakcinio pobūdžio pataisos:

— – II skyriaus II dalies 2 punktas: — b papunktyje išbraukiami žodžiai „iki pretendavimo į SKVN deklaracijos pateikimo dienos“ ir „misos rūgštingumas“; — a papunktyje žodis „žurnalas“ pakeičiamas žodžiu „registras“; — d papunktyje žodis „žurnalas“ pakeičiamas žodžiu „registras“ ir išbraukiami žodžiai „arba išleidžiant vartoti neišpilstytus saugomos kilmės vietos nuorodos vynus“.

Bendrajam dokumentui šis pakeitimas įtakos neturi.

16. Pagrindiniai tikrinami punktai

Pakoreguotas 3 skyrius, kad sutaptų Nanto krašto vietovės specifikacijos pagrindinių tikrinamų punktų redakcija.

Bendrajam dokumentui šis pakeitimas įtakos neturi.

BENDRASIS DOKUMENTAS

1. Produkto pavadinimas

Muscadet Sèvre et Maine

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

Tai baltieji sausi neputojantys vynai.

Šių vynų savybės:

— natūrali alkoholio koncentracija tūrio procentais – ne mažesnė nei 10 %; — fermentuojamų cukrų (gliukozės ir fruktozės) kiekis – mažesnis nei 3 g/l; — didžiausias lakusis rūgštingumas miliekvivalentais viename litre – 10; — didžiausia visuminė alkoholio koncentracija tūrio procentais po sodrinimo – 12 %. Bendrasis vynų rūgštingumas, bendras sieros dioksido kiekis ir bendra faktinė alkoholio koncentracija tūrio procentais atitinka Sąjungos teisės aktuose nustatytas ribas. Tai baltieji sausi neputojantys vynai. Vynų skonis pasižymi subtiliu aptakumo ir gaivumo balansu, jų kvapas sudėtinis, vyrauja vaisių ar gėlių aromatai. Ilgai brandinti vynai kartais įgyja savybių, dėl kurių juos galima išlaikyti ilgai. Šie vynai rūpestingai išpilstomi į butelius, kad būtų išsaugotas ir dar labiau išryškėtų jų išraiškingumas ir turtingas aromatas. Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas Didžiausias lakusis rūgštingumas (miliekvivalentais litre) Didžiausias bendras sieros dioksido kiekis (miligramais viename litre)

5. Vyno gamybos metodai

a) Pagrindiniai vynininkystės metodai

Auginimo praktika

Minimalus vynuogyno tankumas – 6 500 vynmedžių sodinių viename hektare.

Tarpai tarp eilių ne didesni nei 1,5 m, o tarpai tarp sodinių toje pačioje eilėje – 0,9–1,1 m.

Vynmedžiai genimi ant sodinio paliekant daugiausia 12 pumpurų:

— arba trumpai, paliekant daugiausia 5 ataugas ant sodinio,

— arba taikant paprastąjį ar dvigubą Guyot metodą.

Genėjimas baigiamas iki pumpurų sprogimo arba iki 5-os Eichhorno ir Lorentzo skalės stadijos.

Nepriklausomai nuo genėjimo būdo, vynmedžiai gali būti genimi ant sodinio paliekant 4 papildomus pumpurus su sąlyga, kad 11–12 lapų fenologinėje stadijoje vaisius mezgančių šakų bus ne daugiau kaip 12.

Specifinis vynininkystės metodas

Draudžiama parduoti skirtą produktą termiškai apdoroti žemesnėje nei -5 °C temperatūroje.

Po sodrinimo vynų visuminė alkoholio koncentracija tūrio procentais neviršija 12 %.

Vynai brandinami su smulkiomis fermentavimo nuosėdomis nuo alkoholio fermentacijos pabaigos bent jau iki kitų metų po derliaus nuėmimo metų kovo 1 d. Išpilstant ar pirmą kartą išgabenant iš vyno ūkio, kuriame buvo pagaminti, vynuose būna smulkių fermentavimo nuosėdų.

Be to, kas nurodyta pirmiau, vynai turi būti gaminami laikantis visoje Sąjungoje taikomų ir Kaimo ir jūrų žuvininkystės kodekse nustatytų vynininkystės praktikos reikalavimų.

b) Didžiausias gamybos kiekis

66 hektolitrai iš hektaro.

6. Nustatyta geografinė vietovė

Visi gamybos veiksmai atliekami Nacionalinio kilmės ir kokybės instituto kompetentingo nacionalinio komiteto 2017 m. birželio 15 d. posėdyje patvirtintoje geografinėje vietovėje. Dieną, kai kompetentingas nacionalinis komitetas patvirtino šią specifikaciją, ta vietovė apėmė toliau nurodytų komunų, kaip jos 2018 metais apibrėžtos Oficialiajame geografinių kodų registre, teritoriją arba jų dalį:

— Atlanto Luaros departamentas: Aigrefeuille-sur-Maine, Basse-Goulaine, Le Bignon (dalis), La Chapelle-Heulin, Château-Thébaud, Clisson, Divatte-sur-Loire (tik šios deleguotosios komunos teritorija: La Chapelle-Basse-Mer), Gétigné (dalis), Gorges, La Haie-Fouassière, Haute-Goulaine, Le Landreau, Le Loroux-Bottereau (dalis), Maisdon-sur-Sèvre, Monnières, Montbert (dalis), Mouzillon, Le Pallet, La Regrippière, Remouillé, Saint-Fiacre-sur-Maine, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Les Sorinières (dalis), Vallet, Vertou;

— Meno ir Luaros departamentas: Sèvremoine, tik šių deleguotųjų komunų teritorijos: Saint-Crespin-sur-Moine, Tillières;

— Vandėjos departamentas: Cugand (dalis), Saint-Hilaire-de-Loulay (dalis).

7. Pagrindinės vyninių vynuogių veislės

’Melon B’

8. Ryšys (-iai) su geografine vietove

Informacija apie geografinę vietovę

Gamtinių veiksnių, darančių įtaką ryšiui, aprašymas

Saugomos kilmės vietos nuorodos „Muscadet Sèvre et Maine“ vynuogynui būdingas dėl itin tankaus hidrografinio tinklo susiformavęs nelygus reljefas. Į rytus nuo Nanto miesto, sklypuose, plytinčiuose ant šlaitų, stūksančių prie Luaros ir Guleno pelkės ar kiek piečiau, ant Sevro, Meno ir jų intakų krantų, auga neatsiejama kraštovaizdžio dalis – vynuogynai. Ši vietovė užima vidurinę saugomos kilmės vietos nuorodos „Muscadet“ geografinės vietovės dalį ir apima Atlanto Luaros, Meno ir Luaros ir Vandėjos departamentų dalis.

Nors greta esančio Atlanto vandenyno įtaka stipri, geografinės vietovės klimatas pasižymi tam tikrais niuansais. Šiaurėje, šalia Luaros ir Guleno pelkės, kur išsidėsčiusi papildomos geografinės nuorodos „Goulaine“ vietovė, žiemos labai švelnios ir temperatūros svyravimai nuosaikūs, o vietovės vakaruose esanti papildomos geografinės nuorodos „Château-Thébaud“ vietovė patiria stipresnį vandenyno poveikį. Pietryčiuose, kur yra labiau nuo Luaros ir Guleno pelkės nutolusių papildomų geografinių nuorodų „Mouzillon – Tillières“, „Gorges“ ir „Clisson“ vietovės, žiemos gerokai atšiauresnės. Dėl nuo vandenyno pučiančio brizo paprastai vėsios vasaros labai saulėtos, tačiau kritulių čia mažai.

Geologinei geografinės vietovės sandarai būdinga pirminiame periode susiformavusių uolienų įvairovė:

— šiaurėje ir šiaurės rytuose vyrauja žėručio skalūnas, Guleno pelkės apylinkėse jį papildo žalios spalvos uolienų gyslų išvagotas gneisas – tai pamatinės metamorfinės papildomos geografinės nuorodos „Goulaine“ vietovės uolienos;

— rytuose slūgso didžiulis amfibolito masyvas – geologinis papildomos geografinės nuorodos „Gorges“ vietovės pagrindas, besidriekiantis išilgai Sangezo upės ten, kur plyti papildomos geografinės nuorodos „Mouzillon – Tillières“ vietovė;

— vakarinė geografinės vietovės dalis plyti ant daugiausia iš nerūgščių ortogneiso ir gneiso, taip pat granodiorito sudaryto viršutinio sluoksnio – būtent iš šių uolienų yra sudaryta papildomos geografinės nuorodos „Château-Thébaud“ vietovės platforma;

— geografinės vietovės viduryje gan nedaug pakitusių ir labai suskilinėjusių uolienų srityje yra įsikūrusi papildomos geografinės nuorodos „Le Pallet“ vietovė, o gneiso, ant kurio išsidėsčiusi papildomos geografinės nuorodos „Monnières – Saint-Fiacre“ vietovė, facija dažnai yra pakitusi labiau;

— pietuose papildomos geografinės nuorodos „Clisson“ vietovei būdingo stambiagrūdžio granito masyvą nuo aplinkinių uolienų skiria sprūdis.

Kai kur pirminę platformą nuklojusios smėlingos ir molingos nuosėdos, kuriose yra daugiau ar mažiau akmenukų.

Nepaisant įvairovės, dažniausiai iš visų šių uolienų ant amfibolito pamato formuojasi laidūs, smėlingi ir akmeningi rudžemiai, kuriuose kartais yra molio priemaišų. Paprastai vynuogėms auginti parenkami tik sklypai, kurių dirvožemis sveikas, negilus, vidutiniškai derlingas, gerai įšylantis ir sugeria nedaug vandens.

Žmogiškųjų veiksnių, darančių įtaką ryšiui, aprašymas

VI a. įsteigęs Vertu abatiją, vienuolis šventasis Martynas pirmasis ėmėsi vynuogininkystės ant Sevro ir Meno krantų. Viduramžiais vynuogynai išsiplėtė išilgai laivybai tinkančių šių dviejų upių dalių ir būtent tai prisidėjo prie staigaus papildomų geografinių nuorodų „Château-Thébaud“, „Monnières – Saint-Fiacre“ ir „Le Pallet“ vynuogynų suklestėjimo. Nuo XVI a., palaikoma tarptautinės prekybos, kurios centru tapo Nantas, regione galutinai įsitvirtino ’Melon B’ vynuogių veislė. Pirmąjį kartą „Muscadet“ pavadinimas paminėtas 1635 m. Gorže išlikusioje nuomos sutartyje. XVIII a. pabaigoje vynuogynais buvo apsodinta jau beveik du trečdaliai Monjero parapijos žemių, o tai liudija, kad regionas specializavosi vynuogininkystės srityje.

Po vynuogynus 1793 ir 1794 m. nusiaubusių Vandėjos maišto kovų ir po to vynuoginių filokserų antplūdžio padarytos žalos vynuogių augintojai ėmėsi naujų auginimo būdų, pavyzdžiui, ėmė sodinti vynmedžius eilėmis ir genėti Guyot metodu. Tuomet buvo standartizuota ir įtvirtinta gamybos patirtis: pasirinkta tik viena ’Melon B’ vynuogių veislė, vynmedžiai sodinami tankiai, kontroliuojamas vynmedžių derlingumas ir ribojamas jų gamybos kiekis, vynuogės skinamos visiškai sunokusios.

Siekdami pagaminti kuo sodresnius ir sudėtingesnius vynus, gamintojai pasuko ypatingu techniniu vyno gamybos keliu, pasirinkdami vadinamąjį Nanto metodą, pagal kurį vynai su smulkiomis fermentavimo nuosėdomis nenupylus išlaikomi bent jau per žiemą. Tokia patirtis gimė dėl gamintojų įpročio būsimoms šeimos šventėms pasilikti savo geriausio vyno statinaitę su nuosėdomis. Taip gaminami vynai po sodrinimo naudojant manoproteinus ir kitas iš mielių sienelių autolizės gautas medžiagas įgyja aptakumo ir glotnumo. Be to, šis vynų nejudinimu ir laikymu anglies dvideginio prisotintoje atmosferoje, kuri labai apriboja oksidavimąsi ir lakiųjų junginių išsiskyrimą, grindžiamas metodas leidžia iki pat pavasario ir dar ilgiau išlaikyti alkoholio fermentacijos metu susidariusius aromatus. Bręsdami vynai taip pat įgyja tretinių aromatų. ’Melon B’ veislės vynuogių uogose ir iš jų pagamintoje misoje gausu glikozidinių kvapiųjų medžiagų pirmtakų. Šios molekulės, kurias sudaro su cukrumi susiję aglikonai, yra bekvapės. Įvairiais cheminiais ir fermentacijos procesais suardžius beta glikozidinius ryšius, susidaro itin kvapūs junginiai, daugiausia monoterpenai ir C13-norisoprenoidai, ir ypač dėl gebėjimo sustiprinti vaisinius vynų aromatus žinomas beta damaskonas. Gamintojai įgijo ypatingos patirties, leidžiančios apsaugoti vynus nuo oksidavimosi kubiluose ir atsargiai išpilstyti juos į butelius, kad vynai kuo ilgiau skleistų savo aromatą ir taptų sudėtingesni. Kartais ši praktika pritaikoma prie konkrečios aplinkos, pavyzdžiui, papildomų geografinių nuorodų „Clisson“, „Monnières – Saint-Fiacre“ ir „Mouzillon – Tillières“ vynams skinamos labai sunokusios vynuogės, papildomų geografinių nuorodų „Gorges“ ir „Château-Thébaud“ vynams išsaugomas didelis misoje esantis organinių rūgščių kiekis, papildomos geografinės nuorodos „Goulaine“ vynams derlius imamas anksti, o geriausi kiuvė vynai ilgai brandinami su fermentavimo nuosėdomis. Papildoma geografine nuoroda žymimi vynai laikomi su nuosėdomis iki pat išpilstymo. Į butelius jie išpilstomi tiesiai vyno ūkiuose, kuriuose buvo pagaminti – taip siekiama užkirsti kelią oksidacijai ir prarasti kuo mažiau aromato.

Siekdami išsaugoti kokybę ir gerą vardą, La He Fuasjero komunos ir jos apylinkių gamintojai 1925 m. teisminių procedūrų būdu įgijo galimybę deklaruoti savo vynus „Muscadet Grands Crus de Sèvre et Maine“ pavadinimu. Saugoma kilmės vietos nuoroda „Muscadet Sèvre et Maine“ buvo pripažinta 1936 m. 1977 m. buvo nustatyta tradicinės nuorodos „sur lie“ naudojimo tvarka, o 1994 m. vynai imti pilstyti į butelius kitais metais po derliaus nuėmimo metų pačiuose vyno ūkiuose, kuriuose buvo pagaminti, kad vynas būtų kuo mažiau nupilamas ar perpilamas.

Tapo visiškai akivaizdu, kad geografinėje vietovėje vyrauja vynuogininkystė, nes didžiojoje daugybės komunų dalyje buvo auginamos tik ’Melon B’ veislės vynuogės. 2016 m. 8 000 hektarų vynuogynų dirbo 600 gamintojų ir saugomos kilmės vietos nuorodos 8 000 hektarų vynuogynų dirbo 600 gamintojų ir saugomos kilmės vietos nuorodos 8 000 hektarų vynuogynų dirbo 600 gamintojų ir saugomos kilmės vietos nuorodos „Muscadet Sèvre et Maine“ vynai sudarė 70 % bendro paduodamo visų Nanto vynuogynų saugomos kilmės vietos nuorodų vynų kiekio. Daugiau nei pusė šių vynų žymimi nuoroda „sur lie“.

Produkto kokybės ir savybių ryšys

Saugomos kilmės vietos nuorodos „Muscadet Sèvre et Maine“ vynai yra baltieji, sausi ir neputojantys. Vynų skonis pasižymi subtiliu aptakumo ir gaivumo balansu, jų kvapas sudėtinis, vyrauja vaisių ar gėlių aromatai. Šie vynai rūpestingai išpilstomi į butelius, kad būtų išsaugotas ir dar labiau išryškėtų jų išraiškingumas ir turtingas aromatas.

Nuoroda „sur lie“ žymimi vynai paprastai išsiskiria aptakesniu skoniu, sudėtingesniu aromatu, gali turėti šiek tiek burbuliukų dėl vykstant alkoholio fermentacijai susidariusio anglies dvideginio likučių. Kad išsaugotų savo gaivumą, turtingą aromatą ir natūraliai susidariusį anglies dvideginį, brandinimo metu vynai saugomi nuo oksidavimosi. Kadangi anglies dvideginio koncentracija per didelė, kad vynus būtų galima išpilstyti į lanksčią tarą, jie pilstomi į butelius ir šie veiksmai turi būti atliekami itin kruopščiai.

Ilgai brandinti vynai kartais įgyja ilgai juos išlaikyti leidžiančių savybių. Tai šiomis papildomomis geografinėmis nuorodomis žymimi vynai:

— „Château-Thébaud“. Paprastai šia nuoroda žymimi vynai išsiskiria subtilumu ir elegantišku aromatu, kuriam būdingi vaisių, kvapiųjų augalų aromatai. Šie vynai saviti, o jų skonis sūrstelėjęs, gaivus ir svarus.

— „Clisson“. Šia nuoroda žymimiems vynams dažniausiai būdingas labai koncentruotas skonis ir intensyvus aromatas, kuriame vyrauja vaisiai (sunokę vaisiai, virti vaisiai).

— „Gorges“. Šia nuoroda žymimi vynai dažniausiai išsiskiria itin stipriu pirmuoju skonio įspūdžiu, kurį sukelia rūgštumas ir kartumas, taip pat mineralų ar mėtų aromatais.

— „Goulaine“. Paprastai šia nuoroda žymimų vynų kvapas intensyvus, jame vyrauja šviežių vaisių, sunokusių, džiovintų vaisių ir gėlių aromatai. Šie vynai išsiskiria skonio balansu, aptakumu, vos juntamu kartumu ir ilgai burnoje išliekančiu švelnumu.

— „Mouzillon – Tillières“. Šios nuorodos vynai, regis, visuomet išlieka jauni, tad dažnai pasižymi intensyviais gėlių, citrusinių vaisių, kvapiųjų augalų aromatais, kartais – kepinių ir mineralų aromatais. Jų skonio struktūra koncentruota, ją pabrėžia subtilus kartumas ir nedidelis aitrumas.

— „Monnières – Saint-Fiacre“. Šia nuoroda žymimiems vynams dažnai būdingas stiprus sunokusių vaisių ar cukatų aromatas ir balzaminio acto natos, jų skonis atviras ir išraiškingas, o minkštumą kiek atsveria vos juntamas kartumas.

— „Le Pallet“. Dažnai šia nuoroda žymimi vynai išsiskiria gardžiu subalansuotu skoniu ir labai subtiliu aromatu, kuriame vyrauja įvairių gėlių kvapai.

Kad išsaugotų brandinant atsiradusias savybes, išvengtų oksidacijos ir išlaikytų aromatus, šiomis papildomomis geografinėmis nuorodomis žymimi vynai į butelius išpilstomi vyno ūkiuose, kuriuose buvo pagaminti.

Priežastiniai ryšiai

Iš senovinių uolienų susiformavęs rupus geografinės vietovės dirvožemis lemia ankstyvą vynmedžių augimo ciklo pradžią ir kartu riboja jų augimą. Šiam ankstyvumui įtakos turi ir švelnios žiemos, saulėtos vasaros, o nuo vandenyno pučiantys vėjai apsaugo vynuoges nuo ligų ir kenkėjų. Dirvožemis nuosaikiai ir reguliariai aprūpina vynmedžius vandeniu, tad vynuogės gerai sunoksta, nes vandens atsargos dirvožemyje negausios, o dėl rupios jo struktūros vynmedžiai gali giliai įsišaknyti. Bėgant amžiams paaiškėjo, jog tokiomis sąlygomis geriausia auginti ankstyvą ’Melon B’ vynuogių veislę, juolab kad nekarštos geografinės vietovės vasaros idealiai tinka norint išsaugoti šios subtilios baltųjų vynuogių veislės vynų gaivumą ir aromatus.

Ilga šios geografinės vietovės vynuogininkystės istorija, ankstyva specializacija ir vynuogynų sodinimo tankumas leido nuo seno dalytis patirtimi ir metodais. Siekdami išsaugoti savo produkcijos autentiškumą, XX a. 3-iajame dešimtmetyje pradėję ilgą procedūrą, 1936 m. gamintojai pasiekė vienos iš pirmųjų Prancūzijos saugomos kilmės vietos nuorodų pripažinimo.

Sukaupta patirtis ir žinios leidžia veiklos vykdytojams kontroliuoti auginimą ir nuimti sveikų, gerai sunokusių vynuogių derlių. Laikantis vietos gamybos tradicijų gaminami vynai brandinami su smulkiomis fermentavimo nuosėdomis iki pat išpilstymo, nė karto nenupilant. Dėl švelnių geografinės vietovės žiemų, kurios sudaro palankias sąlygas vyno nuosėdoms veikti, brandinamų vynų savybės vis gerėja ir pačios turtingiausios jų skonio savybės atsiskleidžia tik kitą pavasarį. Rūpestingai išpilstant į butelius galima išsaugoti svarbiausias vynų savybes, o kai kurie aromatai atsiskleidžia vynus jau išpilsčius. Puikiai prie gamtinės aplinkos ir ’Melon B’ vynuogių veislės pritaikyta patirtis ir žinios leidžia fermentavimo metu susidariusioms kvapiosioms molekulėms ir glikozidiniams kvapiųjų medžiagų pirmtakams visiškai atsiskleisti vynuose.

Kitais metais po derliaus nuėmimo metų į butelius išpilstyti saugoma kilmės vietos nuoroda su papildoma nuoroda „sur lie“ žymimi vynai išsaugo jiems būdingą gaivumą, kurį pabrėžia truputis smulkių burbuliukų, atsirandančių dėl vykstant alkoholio fermentacijai susidariusio anglies dvideginio likučių. Siekiant apsaugoti nuo oksidavimosi, į butelius vynai išpilstomi vyno ūkyje, kuriame buvo pagaminti. Ši tradicinė praktika, apribojanti su produkcija atliekamus veiksmus, puikiai tinka norint išsaugoti trapias sudedamąsias vynų aromato dalis. Sudėtingą čia gaminamų vynų aromatą iš dalies lemia uolienų ir iš jų susidariusio dirvožemio įvairovė, nevienodas reljefas ir klimato skirtumai, atsiradę dėl to, kad vynuogynais apsodintos vietos nevienodai nutolusios nuo vandens telkinių. Gamtinės aplinkos įvairovė kartu su griežtais vyno gamybos metodais leido atskleisti saugomos kilmės vietos nuorodos puošmenos – papildomų geografinių nuorodų vynų – ypatumus ir juos garsinti:

— Vietovė „Château-Thébaud“ plyti vakaruose, ant Meno krantuose stūksančių kyšulių. Dėl tokios padėties jos klimatas palankus ankstyvai vegetacijai, o iš gneiso ir granodiorito susiformavusiame dirvožemyje vynmedžiai gali giliai įsišaknyti. Tad čia išaugusių vynuogių misoje gausu organinių rūgščių, o jos po ilgo vynų brandinimo padeda atskleisti šių subtilių ir svarių vynų gaivumą ir mineralų prieskonį.

— Ganėtinai vėlyvą vegetacijos pradžią lemiantis vietovės „Clisson“ klimatas ir negilus iš granito susidaręs smėlingas dirvožemis, statūs Sevro ir Meno pakrančių šlaitai kartu su labai sunokusių uogų derliaus ėmimu ir ilgu vyno brandinimu su fermentavimo nuosėdomis grindžiamais vyno gamybos metodais leidžia išgauti turtingo skonio vynus, pasižyminčius jiems būdingais vaisių aromatais.

— Iš amfibolito sluoksnių susiformavęs molingas vietovės „Gorges“ dirvožemis ir ganėtinai vėlyvą vegetacijos pradžią lemiantis vietos klimatas kartu su praktika vynuoges skinti nevisiškai sunokusias, o vynus ilgai brandinti bedeguonėje aplinkoje, su smulkiomis fermentavimo nuosėdomis, leidžia išgauti intensyvaus gyvybingo skonio ir labai gaivaus mineralų aromato vynus.

— Ant metamorfinių uolienų plytinčiose gan lygaus reljefo vietovės „Goulaine“ žemėse, kurioms dėl greta tekančios Luaros ir telkšančių pelkių būdingas itin nuosaikus klimatas, vynuogės sunoksta labai greitai, tad anksti nuėmus gerai sunokusių uogų derlių gaminami išraiškingi, subalansuoti, paslankūs vynai, skleidžiantys šviežių ir džiovintų vaisių aromatus.

— Vietovė „Monnières – Saint-Fiacre“ užima palei Sevrą išsidėsčiusias sankasas ir kalvas, kurių nerūgštus, iš sutrupėjusio ar pakitusio gneiso susiformavęs dirvožemis leidžia vynuogėms nokti ilgai, tad uogos sunoksta labai gerai ir iš jų gaminami išraiškingi ir galingi vynai, kuriems būdingas sunokusių vaisių aromatas, galintis sustiprėti iki cukatų aromato.

— Vietovė „Mouzillon – Tillières“ užima rytinę vynuogyno dalį, kur dėl veikiau žemyninio klimato ir ant amfibolito susiformavusio smėlingo ir molingo dirvožemio vynuogės noksta sparčiai, o iš jų pagaminti vynai ilgainiui, rūpestingai brandinami, įgyja intensyvų aromatą, kuriame juntami kepinių, prieskonių, vaisių ir gėlių aromatai.

— Ilgametės vietovės „Le Pallet“ vynuogininkystės tradicijos ir suvienytos gamintojų jėgos leido susiformuoti ir nusistovėti patirčiai, leidžiančiai kuo geriau išnaudoti labai sunokusių suskeldėjusioje ir akmeningoje dirvoje išaugusių vynuogių derlių ir gaminti harmoningo skonio, subtiliais gėlių aromatais, kuriuos lėmė toks nedosnus dirvožemis, pasižyminčius vynus.

Gamintojai išmoko išsaugoti aromatines šių tinkamų brandinti vynų savybes – išpilstydami kiek įmanoma apriboja jų sąlytį su deguonimi. Tad, laikantis vietos gamybos tradicijų, šie vynai į butelius išpilstomi pačiuose vyno ūkiuose, kuriuose buvo pagaminti.

9. Kitos pagrindinės sąlygos (išpilstymas, ženklinimas, kiti reikalavimai)

Teisinis pagrindas:

Nacionalinės teisės aktai

Papildomų sąlygų rūšis:

Išpilstymas nustatytų ribų geografinėje vietovėje

Sąlygos aprašymas:

Vynai, kurie gali būti žymimi nuoroda „sur lie“, išpilstomi nustatytoje vietovėje.

Siekiant išsaugoti gamybos ir brandinimo būdo nulemtas vynų savybes, būtent gaivumą, sudėtingą aromatą, kurio tam tikros sudedamosios dalys atsiskleidžia išpilsčius, ir nedidelį dėl natūraliai susidariusio anglies dvideginio atsiradusių burbuliukų kiekį, taip pat siekiant kuo mažiau vyną perpilti, nuoroda „sur lie“ žymimi vynai į butelius išpilstomi vyno ūkyje, kuriame buvo pagaminti, nuo kitų metų po derliaus nuėmimo metų kovo 1 d. iki gruodžio 31 d.

Tokiu ypatingu būdu gaminami vynai po sodrinimo naudojant manoproteinus ir kitas iš mielių sienelių autolizės gautas medžiagas įgyja aptakumo ir glotnumo. Šis vynų nejudinimu ir laikymu anglies dvideginio prisotintoje atmosferoje grindžiamas metodas labai apriboja oksidavimąsi ir lakiųjų junginių išsiskyrimą.

Kadangi anglies dvideginio koncentracija per didelė, kad vynus būtų galima išpilstyti į lanksčią tarą, jie pilstomi į butelius ir šie veiksmai turi būti atliekami itin kruopščiai.

Išpilstant ar pirmą kartą išgabenant iš vyno ūkio, kuriuose buvo pagaminti, vynuose dar būna smulkių fermentavimo nuosėdų.

Arčiausiai esanti vietovė

Teisinis pagrindas:

Nacionalinės teisės aktai

Papildomų sąlygų rūšis:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas:

Pritaikius nukrypti leidžiančią nuostatą nustatyta arčiausiai esanti vynų, kuriuos galima žymėti nuoroda „sur lie“, vyndarystės, gaminimo, brandinimo ir išpilstymo vietovė apima toliau nurodytų komunų, kaip jos apibrėžtos 2018 m. Oficialiajame geografinių kodų registre, teritorijas arba jų dalį:

— Atlanto Luaros departamentas: Ancenis, La Bernerie-en-Retz, Le Bignon (dalis), La Boissière-du-Doré, Bouaye, Bouguenais, Boussay, Brains, Carquefou, Le Cellier, Chaumes-en-Retz, Chauvé, Cheix-en-Retz, La Chevrolière, Corcoué-sur-Logne, Couffé, Divatte-sur-Loire (tik šios deleguotosios komunos teritorija: Barbechat), Frossay, Geneston, Gétigné (dalis), Legé, Ligné, La Limouzinière, Loireauxence (tik šių deleguotųjų komunų teritorijos: La Chapelle-Saint-Sauveur, Varades), Le Loroux-Bottereau (dalis), Machecoul-Saint-Même, La Marne, Mauves-sur-Loire, Mésanger, Montbert (dalis), Montrelais, Les Moutiers-en-Retz, Oudon, Paulx, Le Pellerin, La Planche, Pont-Saint-Martin, Pornic, Port-Saint-Père, La Remaudière, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Géréon, Saint-Hilaire-de-Chaléons, Saint-Léger-les-Vignes, Saint-Lumine-de-Coutais, Saint-MARS-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières (dalis), Thouaré-sur-Loire, Touvois, Vair-sur-Loire, Vieillevigne, Villeneuve-en-Retz, Vue;

— Meno ir Luaros departamentas: Beaupréau-en-Mauges (tik šių deleguotųjų komunų teritorijos: Beaupréau, Gesté), Ingrandes-Le Fresne sur Loire (tik šios deleguotosios komunos teritorija: Fresne-sur-Loire), Mauges-sur-Loire (tik šių deleguotųjų komunų teritorijos: La Chapelle-Saint-Florent, Le Marillais, Saint-Florent-le-Vieil), Montrevault-sur-Èvre (tik šių deleguotųjų komunų teritorijos: La Boissière-sur-Èvre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart, Saint-Rémy-en-Mauges), Orée d’Anjou, Sèvremoine (tik šių deleguotųjų komunų teritorijos: Montfaucon-Montigné, Saint-Germain-sur-Moine);

— Vandėjos departamentas: Cugand (dalis), Montaigu, Rocheservière, Saint-Étienne-du-Bois, Saint-Hilaire-de-Loulay (dalis), Saint-Philbert-de-Bouaine.

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas:

Kartu su saugomos kilmės vietos nuorodos pavadinimu gali būti naudojama nuoroda „sur lie“, jei vynai pagaminti laikantis specifikacijoje šiai nuorodai nustatytų sąlygų.

Atsižvelgiant į specifikacijoje nustatytas toliau nurodyto geografinio pavadinimo naudojimo taisykles, prie saugomos kilmės vietos nuorodos pavadinimo gali būti pateikiama geografinė nuoroda „Val de Loire“.

Prie saugomos kilmės vietos nuorodos pavadinimo gali būti papildomai pateikiamos geografinės nuorodos „Clisson“, „Gorges“, „Le Pallet“, „Château-Thébaud“, „Goulaine“, „Monnières – Saint-Fiacre“ ir „Mouzillon – Tillières“, jei vynai pagaminti laikantis specifikacijose šioms papildomoms geografinėms nuorodoms nustatytų sąlygų.

Rašmenų, kuriais užrašyta nuoroda „sur lie“, dydis (aukštis, plotis ir storis) negali būti didesnis nei rašmenų, kuriais užrašytas saugomos kilmės vietos nuorodos pavadinimas, dydis.

Nurodomi nuoroda „sur lie“ arba papildomomis geografinėmis nuorodomis „Clisson“, „Gorges“, „Le Pallet“ žymimų vynų derliaus metai.

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas:

Papildomų geografinių nuorodų pavadinimai užrašomi tame pačiame regėjimo lauke kaip ir kilmės vietos nuorodos pavadinimas. Rašmenų, kuriais užrašytos šios nuorodos, dydis (aukštis, plotis ir storis) negali būti didesnis nei rašmenų, kuriais užrašytas saugomos kilmės vietos nuorodos pavadinimas, dydis.“

Vynų, kurie žymimi papildoma geografine nuoroda, etiketėse galima nurodyti mažesnę geografinę vietovę, jeigu ji:

— įtraukta į kadastrą;

— nurodyta derliaus deklaracijoje.

Į kadastrą įtrauktas jos pavadinimas užrašomas rašmenimis, kurių dydis (aukštis, plotis ar storis) ne didesnis nei pusė rašmenų, kuriais užrašytas saugomos kilmės vietos nuorodos pavadinimas, dydžio. Pavadinimas užrašomas tame pačiame regėjimo lauke kaip ir kilmės vietos nuorodos pavadinimas

Nuoroda į produkto specifikaciją

https://info.agriculture.gouv.fr/gedei/site/bo-agri/document_administratif-7e913c79-1202-4697-b5ed-a01af13ee5f8

(1) OL L 9, 2019 1 11, p. 2.